มอบป้ายสัญลักษณ์ COVID Free Setting อำเภอเบตง จังหวัดยะลา สร้างความมั่นใจแก่นักท่องเที่ยว
นายสาธิต ปิตุเตชะ รัฐมนตรีช่วยว่าการกระทรวงสาธารณสุข กล่าวภายหลังลงพื้นที่ติดตามมาตรการความปลอดภัยสำหรับองค์กร (COVID Free Setting) ในอำเภอเบตง จังหวัดยะลา ว่า กระทรวงสาธารณสุขให้ความสำคัญกับมาตรการ COVID Free Setting ซึ่งจะช่วยป้องกันและลดการติดเชื้อโควิด-19 โดยเฉพาะในองค์กร หรือสถานที่ที่ต้องมีการรวมตัวของคนจำนวนมาก ซึ่ง อำเภอเบตง เป็นเมืองเศรษฐกิจในเขตภาคใต้ มีแหล่งท่องเที่ยวทางธรรมชาติที่สวยงาม มีการเดินทางที่สะดวก โดยหลังจากรัฐบาลได้ผ่อนคลายมาตรการเปิดประเทศต้อนรับนักท่องเที่ยว และเปิดเมืองเบตงเมื่อวันที่ 1 ธันวาคม 2564 ทำให้มีผู้เดินทางเข้ามาในพื้นที่มากขึ้น จากการลงพื้นที่พบว่า สถานที่ท่องเที่ยวสำคัญ รวมถึงท่าอากาศยานนานาชาติเบตง ได้ปฏิบัติตามมาตรการ COVID Free Setting เป็นอย่างดี โดยประเมินผ่านเกณฑ์ทั้ง 3 ด้านคือ ด้านความปลอดภัยของสิ่งแวดล้อม มีการระบายอากาศที่ดี มีสุขอนามัยที่เหมาะสม สะอาด ปลอดภัยและมีการเว้นระยะห่าง ด้านความปลอดภัยของผู้ประกอบการ พนักงานผู้ให้บริการได้รับการฉีดวัคซีนครบตามเกณฑ์ ตรวจ ATK เป็นประจำ และด้านความปลอดภัยของผู้ที่มาท่องเที่ยว ที่ให้ความร่วมมือปฎิบัติตามมาตรการของสถานประกอบการ จึงได้มอบป้ายสัญลักษณ์ COVID Free Setting ให้กับทะเลหมอกอัยเยอร์เวง, อุโมงค์ปิยะมิตร, สวนหมื่นบุปผา และท่าอากาศยานนานาชาติเบตง เพื่อรับรองมาตรฐานความปลอดภัย สร้างความมั่นใจให้กับนักท่องเที่ยวและผู้ที่เดินทางเข้าพื้นที่ ซึ่งจะส่งผลให้ภาคเศรษฐกิจกลับมาฟื้นตัวอีกครั้ง